റെയില്വേ കരാറുകളില്നിന്ന് പൊതുമേഖല പുറത്ത് 2019 ഡിസംബറിലെ നയതീരുമാനം അടിയന്തരമായി മരവിപ്പിച്ചു ന്യൂഡല്ഹി: പൊതുമേഖലയെ പൂര്ണമായി ഇല്ലാതാക്കാനുള്ള മോദി സര്ക്കാരിന്റെ നീക്കങ്ങളുടെ ഭാഗമായി റെയില്വേ കരാറുകളില് പൊതുമേഖലാ സ്ഥാപനങ്ങള്ക്ക് നല്കിയ മുന്ഗണന പിന്വലിച്ചു. റെയില്വേ പൊതുമേഖലാ സ്ഥാപനങ്ങള്ക്ക് അടക്കം ഇനി കരാര് പിടിക്കാന് സ്വകാര്യമേഖലയുമായി മത്സരിക്കേണ്ടി വരും. പൊതുമേഖലാ സ്ഥാപനങ്ങള്ക്ക് മുന്ഗണന നല്കിയ 2019 ഡിസംബറിലെ നയതീരുമാനം അടിയന്തരമായി മരവിപ്പിച്ച് റെയില്വേ ബോര്ഡ് ഉത്തരവിറക്കി. റെയില്മന്ത്രി അശ്വനി വൈഷ്ണവിന്റെ നിര്ദേശപ്രകാരമാണ് ഇത്. താല്പ്പര്യപത്രം പുറപ്പെടുവിക്കുകയോ ധാരണപത്രം ഒപ്പിടുകയോ ചെയ്തിട്ടില്ലെങ്കില് പൊതുമേഖലയ്ക്ക് കൈമാറാന് തീരുമാനിച്ച എല്ലാ കരാറും റദ്ദാക്കാനും നിര്ദേശിച്ചിട്ടുണ്ട്. ഈ കരാറുകള്ക്കെല്ലാം സ്വകാര്യമേഖലയെക്കൂടി ഉള്പ്പെടുത്തി പുതിയ ടെന്ഡര് വിളിക്കും. റെയില്വേ കരാറുകളില് കുറഞ്ഞ തുകയ്ക്ക് കരാര് ഉറപ്പിക്കുന്ന പൊതുമേഖലാ സ്ഥാപനത്തിന് നിര്മാണജോലി വിട്ടുനല്കലായിരുന്നു പതിവ്. കൂടുതല് മത്സരം ഉറപ്പാക്കി റെയില്വേയുടെ ചെലവ് ചുരുക്കുകയാണ് ലക്ഷ്യമെന്ന് റെയില്വേ വൃത്തങ്ങള് അവകാശപ്പെട്ടു. പുതിയ തീരുമാനപ്രകാരം റെയില്വേ സോണുകള് ടെന്ഡര് വിളിച്ച് പൊതു സ്വകാര്യ മേഖലാ വ്യത്യാസമില്ലാതെ വിജയിക്കുന്ന കമ്ബനിക്ക് കരാര് ഉറപ്പിക്കും.